Tarybos sprendimas
1994 m. gruodžio 19 d.
sudaryti Susitarimą pasikeičiant raštais dėl Susitarimo dėl žuvininkystės tarp Europos ekonominės bendrijos ir Danijos Vyriausybės bei Grenlandijos vietos Vyriausybės pakeitimo
(94/829/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 43 straipsnį kartu su 228 straipsnio 3 dalies pirmąja pastraipa,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi Susitarimas dėl žuvininkystės tarp Europos ekonominės bendrijos, iš vienos pusės, ir Danijos Vyriausybės bei Grenlandijos vietos Vyriausybės, pasirašyta 1984 m. kovo 13 d. [3] baigia galioti 1995 m. sausio 31 d.;
kadangi pagal 15 straipsnį, jeigu Susitarimo nenutraukia nė viena šalis, Susitarimas pratęsiamas kitam šešerių metų laikotarpiui;
kadangi įvyko derybos siekiant iš dalies pakeisti Susitarimą ir įtraukti į jį nuostatas, skatinančias kurti bendrus projektus ir įmones žuvininkystės sektoriuje tarp Bendrijos laivų savininkų ir Grenlandijos įmonių;
kadangi Bendrija suinteresuota patvirtinti Susitarimą pasikeičiant raštais, iš dalies keičiantį Susitarimą dėl žuvininkystės,
PRIĖMĖ ŠĮ SPRENDIMĄ:
1 straipsnis
Europos bendrijos vardu patvirtinamas Susitarimas pasikeičiant raštais dėl Susitarimo dėl žuvininkystės tarp Europos ekonominės bendrijos ir Danijos Vyriausybės bei Grenlandijos vietos Vyriausybės pakeitimo.
Susitarimo tekstas pridedamas prie šio sprendimo.
2 straipsnis
Tarybos pirmininkui suteikiamas leidimas paskirti įgaliojimus turinčius asmenis Susitarimui pasikeičiant raštais pasirašyti ir taip įpareigoti Bendriją.
3 straipsnis
Šis sprendimas skelbiamas Europos Bendrijų oficialiajame leidinyje.
Priimta Briuselyje, 1994 m. gruodžio 19 d.